**PREDKLADACIA SPRÁVA**

Návrh zákona, ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“), predkladá Ministerstvo práce, sociálnych vecí a rodiny Slovenskej republiky na základe záväzku vyplývajúceho z Programového vyhlásenia vlády Slovenskej republiky na roky 2021 až 2024 a z Plánu legislatívnych úloh vlády Slovenskej republiky na rok 2022.

Účelom návrhu zákona je úprava podmienok poskytovania pomoci v hmotnej núdzi na základe doterajších skúseností a požiadaviek úradov práce, sociálnych vecí a rodiny a Ústredia práce, sociálnych vecí a rodiny. Návrh tiež vychádza z niektorých odporúčaní odbornej verejnosti. Navrhovanými úpravami jednotlivých ustanovení zákona sa má docieliť adresnejšie, efektívnejšie a administratívne menej náročné poskytovanie pomoci v hmotnej núdzi.

Obsahom prvej časti návrhu zákona je komplexná úprava zákona č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov, napr. vylúčenie osobitného príspevku zo systému pomoci v hmotnej núdzi a úprava posudzovania príjmu. Zároveň sa návrhom zákona riešia niektoré z aplikačných problémov, zvyšuje sa miera poskytovanej ochrany určitým osobám, uľahčuje sa prístup k pomoci v hmotnej núdzi v súvislosti s posudzovaním majetku a pod.

V ďalších častiach návrhu zákona sa navrhuje umožniť zúčtovanie niektorých dávok sociálneho poistenia s pomocou v hmotnej núdzi, ustanoviť, že tehotenské sa nepovažuje za príjem na účely zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov, zavedenie nového aktívneho opatrenie na trhu práce a zvýšenie dotácie na zabezpečenie výkonu osobitného príjemcu.

Návrh zákona nie je predmetom vnútrokomunitárneho pripomienkového konania. Návrh zákona bol predmetom medzirezortného pripomienkového konania, ktorého výsledky sú uvedené vo vyhodnotení.

Účinnosť predkladaného zákona sa navrhuje od 1. apríla 2023 s dostatočne dlhou legisvakanciou. Účinnosť ustanovenia upravujúceho zúčtovanie dávok sociálneho poistenia s pomocou v hmotnej núdzi sa vzhľadom na potrebné úpravy informačných systémov navrhuje od 1. októbra 2023. Účinnosť ustanovení v súvislosti s vypustením osobitného príspevku zo systému pomoci v hmotnej núdzi sa navrhuje od 1. októbra 2023 z dôvodu, aby bola zabezpečená adekvátna náhrada osobitného príspevku, prostredníctvom  aktívnych opatrení na trhu práce po tomto dátume.